এ-প্রসঙ্গে কাজী নজরুল ইসলামের বিখ্যাত সেই ‘নারী’ কবিতার পঙ্ক্তি দুটি স্মরণীয় : ‘বিশ্বের যা-কিছু মহান সৃষ্টি চির-কল্যাণকর/ অর্ধেক তার করিয়াছে নারী, অর্ধেক তার নর।’ নজরুল ইসলাম শুধু মহৎ ও কল্যাণধর্মী সৃষ্টির প্রশ্নেই দুজনের সমান অবদানের কথা বলে শেষ করেননি, তিনি এর বিপরীত অন্ধকার পরিস্থিতির জন্যও সমান দায়ী করেছেন নর-নারী উভয়কে। বলেছেন : ‘বিশ্বে যা কিছু এল পাপ-তাপ বেদনা অশ্রুবারি/ অর্ধেক তার আনিয়াছে নর, অর্ধেক তার নারী।’ কিন্তু নজরুল ইসলাম যে-মর্যাদা নারীকে দিয়েছেন, সে-মর্যাদা তো তৎকালীন সমাজে তার ছিল না। শরৎচন্দ্র চট্টোপাধ্যায়ের একটি ছোট বই নারীর মূল্য পাঠ করলে আমরা উনিশ শতকের শেষার্ধে ও বিশ শতকের প্রথমার্ধে নারীর বঞ্চনা, পীড়ন ও যন্ত্রণার মর্ম এবং ব্যাপ্তি অনুধাবন করতে পারি।